# NÁRODNÁ RADA SLOVENSKEJ REPUBLIKY

## III. volebné obdobie

 Na rokovanie

 Národnej rady Slovenskej republiky Číslo: /2004

### N á v r h

**skupiny poslancov Národnej rady Slovenskej republiky**

**n a v y d a n i e**

**zákona, ktorým sa mení a dopĺňa zákon Slovenskej národnej rady**

**č. 138/1991 Zb. o majetku obcí v znení neskorších predpisov**

P r e d k l a d a j ú: Návrh na uznesenie:

Anton D a n k o Národná rada Slovenskej republiky

 **s c h v a ľ u j e**

Imrich H a m a r č á k návrh skupiny poslancov Národnej

 rady Slovenskej republiky na vydanie

 Vladimír H o r á k zákona, ktorým sa mení a dopĺňa zákon

 Slovenskej národnej rady č. 138/1991

 Milan H o r t Zb. o majetku obcí v znení neskorších

 predpisov

**Bratislava apríl 2004**

NÁRODNÁ RADA SLOVENSKEJ REPUBLIKY

**III. volebné obdobie**

**Návrh zákona z ........2004,**

**ktorým sa mení a dopĺňa zákon Slovenskej národnej rady č. 138/1991 Zb. o majetku obcí v znení neskorších predpisov**

Národná rada Slovenskej republiky sa uzniesla na tomto zákone:

# Čl. I

Zákon Slovenskej národnej rady č. 138/1991 Zb. o majetku obcí v znení zákona Slovenskej národnej rady č. 306/1992 Zb., zákona Národnej rady Slovenskej republiky č. 43/1993 Z. z., zákona Národnej rady Slovenskej republiky č. 278/993 Z. z., zákona Národnej rady Slovenskej republiky č. 245/1994 Z. z., zákona Národnej rady Slovenskej republiky č. 147/1995 Z. z., nálezu Ústavného súdu Slovenskej republiky č. 130/1996 Z. z., zákona Národnej rady Slovenskej republiky č. 447/2001 Z. z. a zákona č. 522/2003 Z. z. sa mení a dopĺňa takto:

1. V § 9 ods. 4 sa za slová „obchodnej verejnej súťaže,“ vkladajú slová „s výnimkou podľa odseku 6,“.
2. § 9 sa dopĺňa odsekmi 5 a 6, ktoré znejú:

„(5) Obec nemôže previesť vlastnícke právo k majetku mimo obchodnej verejnej súťaže ani na právnickú osobu, v ktorej zakladateľom, vlastníkom obchodného podielu, štatutárnym orgánom alebo členom štatutárneho orgánu, členom riadiaceho, výkonného alebo dozorného orgánu je osoba uvedená v odseku 4; to neplatí, ak ide o právnickú osobu, ktorej zakladateľom je obec alebo v ktorej má obec obchodný podiel.

1. Obec môže fyzickej osobe uvedenej v odseku 4 previesť mimo obchodnej verejnej súťaže
2. byt alebo pozemok podľa osobitného predpisu22a),
3. pozemok zastavaný stavbou v jej vlastníctve ,
4. podiel majetku obce, ktorým sa realizuje zákonné predkupné právo22d),
5. hnuteľnú vec, ktorej zostatková cena je nižšia ako 50 000,-Sk.“.

Poznámka pod čiarou k odkazu 22d znie:

„22d) Napríklad § 140 Občianskeho zákonníka.“.

# Čl. II

Tento zákon nadobúda účinnosť 1. júla 2004.

D ô v o d o v á s p r á v a

Všeobecná časť

Návrh zákona reaguje na diskrimináciu časti občanov pri nadobúdaní vlastníctva a na rozdiely, ktoré vznikli medzi právnou úpravou prevodu vlastníckeho práva k majetku obce a právnou úpravou prevodu vlastníckeho práva k majetku vyšších územných celkov.

Účelom predkladanej novely zákona o majetku obcí je odstrániť možnú kolíziu zákona s Ústavou Slovenskej republiky a zosúladiť právnu úpravu prevodu vlastníckeho práva k majetku obcí s právnou úpravou vlastníckeho práva k majetku vyšších územných celkov.

Návrhom sa ustanovuje okruh právnických osôb, ktoré v rámci opatrení boja proti korupcii, nemôžu nadobudnúť do svojho vlastníctva majetok obce ináč ako obchodnou verejnou súťažou a odstraňuje sa neústavná diskriminácia určitej časti občanov pri nadobúdaní vlastníctva. Súčasný zákon o majetku obcí, na rozdiel od zákona o majetku vyšších územných celkov, umožňuje previesť starostovi obce, poslancom obecného zastupiteľstva, členom štatutárnych orgánov právnických osôb založených alebo zriadených obcou, zamestnancom obce, aj blízkym osobám uvedených fyzických osôb, vlastníctvo k obecnému bytu, ktorý niektorá z týchto osôb užíva, ako aj k obecnému pozemku, na ktorom má niektorá z týchto osôb postavenú stavbu, len obchodnou verejnou súťažou. Ináč ako obchodnou verejnou súťažou obec podľa v súčasnosti platného zákona nemôže na tieto fyzické osoby previesť ani podiel majetku obce, ktorým sa realizuje zákonné predkupné právo.

Navrhovaná zákonná úprava je v súlade s Ústavou Slovenskej republiky, ústavnými zákonmi, zákonmi, inými všeobecne záväznými právnymi predpismi, ako aj s medzinárodnými zmluvami, ktorými je Slovenská republika viazaná.

Návrh zákona nepredpokladá dopad na štátny rozpočet, ani na rozpočty obcí a rozpočty vyšších územných celkov. Nebude mať dopad na hospodárenie verejnoprávnych inštitúcií a nebude zakladať nároky na pracovné sily, organizačné zabezpečenie a nebude mať dopad na životné prostredie.

Vzhľadom na obsah doložky zlučiteľnosti nie je potrebná tabuľka zhody.

**DOLOŽKA ZLUČITEĽNOSTI**

**právneho predpisu**

**s právom Európskych spoločenstiev a právom Európskej únie**

1. **Navrhovateľ právneho predpisu:**

## Skupina poslancov Národnej rady Slovenskej republiky

1. **Názov právneho predpisu:**

Zákon, ktorým sa mení a dopĺňa zákon Slovenskej národnej rady č. 138/1991 Zb. o majetku obcí v znení neskorších predpisov

1. Záväzky Slovenskej republiky vo vzťahu k Európskym spoločenstvám a Európskej únii:

Návrh zákona svojou problematikou nepredstavuje prioritu aproximácie práva podľa článku 70 Európskej dohody o pridružení, Národného programu pre prijatie acquis communautaire, Partnerstva pre vstup, úloh vyplývajúcich zo screeningu a negociačnej pozície a nie je ani predmetom odporúčaní podľa Bielej knihy.

Návrh zákona nepatrí medzi prioritné úlohy vlády Slovenskej republiky podľa plánu legislatívnych úloh.

1. **Problematika návrhu právneho predpisu:**
2. –
3. problematika návrhu zákona nie je upravená v práve Európskych spoločenstiev,
4. –
5. problematika návrhu zákona nie je upravená v práve Európskej únie.
6. **Stupeň zlučiteľnosti návrhu právneho predpisu s právom Európskych spoločenstiev a právom Európskej únie:**

Vzhľadom na vnútroštátny charakter upravovanej problematiky je bezpredmetné vyjadrovanie stupňa zlučiteľnosti návrhu právneho predpisu s právom ES/EÚ.

1. **Gestor (spolupracujúce rezorty)**

bezpredmetné

1. **Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu s právom ES/EÚ:**

Bez účasti expertov.

# *Osobitná časť*

K čl. I.

### K bodu 1

Vymedzením majetku, ktorý môže obec do vlastníctva osôb uvedených v odseku 4 previesť, sa odstraňuje možná kolízia zákona s Ústavou Slovenskej republiky a znenie zákona sa zosúlaďuje so znením zákona č. 446/2001 Z. z. o majetku vyšších územných celkov v znení neskorších predpisov .

### K bodu 2

Odsek 5 reaguje na opatrenia boja proti korupcii a na potrebu zabezpečenia väčšej transparentnosti pri prevode majetku obce do vlastníctva vymedzeného okruhu právnických osôb tým, že týmto právnickým osobám umožňuje prevádzať majetok obce len na základe podmienok, upravených v Obchodnom zákonníku pre obchodnú verejnú súťaž.

V odseku 6 je vymedzený majetok, ktorý môže obec previesť do vlastníctva osôb, uvedených v odseku 4, mimo obchodnej verejnej súťaže. Ide o prevod vlastníctva bytu alebo pozemku podľa zákona o vlastníctve bytov a nebytových priestorov, pozemku, ktorý je zastavaný stavbou vo vlastníctve fyzickej osoby uvedenej v odseku 4 a o majetok, ktorý je v spoluvlastníctve obce a fyzickej osoby uvedenej v odseku 4 a obec je povinná podľa § 140 Občianskeho zákonníka ponúknuť prednostne majetok tejto osobe.

Zákon umožňuje, podobne ako zákon o majetku vyšších územných celkov, previesť na uvedené osoby mimo obchodnej verejnej súťaže aj vlastníctvo hnuteľnej veci, ktorej hodnota vedená v účtovníctve je nižšia ako 50 000,-Sk.

#### K Čl. II

Ustanovuje sa účinnosť od 1. júla 2004.